Ar Minor - Wikipedia

# Ar Minor

### Diwar Wikipedia, an holloueziadur digor

Kanet eo bet ar ganaouenn-mañ evit an dañsoù-mañ :
(Ton simpl gavotenn)
(Ton doubl gavotenn)
(Ton kentañ plin)
(Ton Diwezhañ plin)
Abaoe 'n oad a dri bloaz na me 'zo manet minor,
C'hoant am eus da ziskleriañ ul lodenn eus ma sor.
C'hoant am eus da ziskleriañ nag darn deus ma buhez,
Pehini 'm eus tremenet betek an deiz a hiziv.
Gant an derzhienn a gredan e oa marv ma zad,
Ma mamm 'chomas intañvez, hi 'devoa kalonad.
Pa chome hi intañvez ha gant he seizh krouadur,
He c'halon oa feblisset gant an displijadur.
Seizh minor ' chome ganti eus ar re yaouankañ,
Ar c'hoshañ 'oa unnek bloazh, me ne oan met tri bloazh .
D'ar c'houlz-se me ' oa yaouank, bihan em jakedenn,
Allas, me ne ouien ket pezh am boa da dremen.
Diouzh ar beure pa saven me 'm bije kalonad
Pa neuze de soñj din e oa marv ma zad.
Mes ma mamm leun a gouraj honnezh am c'honsole,
Hi a lare din bemdez 'm bije ur bragoù nevez.
Graet 'oa din ur bragoù a oa graet gant lien
Evel ma oa ar c'hiz gwechall gant ar beorien.
Gwisket em boa ma bragoù, aet e oan da bourmen,
Souetet am boa bloavezh-mat d'an holl amezeien.
Bet em boa gwenneien, bet am boa avaloù,
Tout an dud a lavare din e oa drol ma bragoù.
Hennezh a oa ur bragoù, nann, ne oa ket graet propr,
Un hanter dimeus ar foñs a oa lakaet a-raok.
Ar bragoù-se 'oa graet din gant ma c'hoar goshañ,
Ne 'oa ket kemenerez, n'ouie ket en tailhañ.
Mes pa oan c'hoazh deuet en oad da roulañ ma yaouankiz,
Me am boa bet ur bragou hag a oa diouzh ar c'hiz.
Neuze me a ebate, ha gemere plijadur,
Ma zud me a oa dimezet, aet gant o avantur.
Dimezet 'oa ma dri breur, dimezet ma div c'hoar,
Ur breur all ' chome ganin da labourat douar.
Hon daou 'chomomp gant hon mamm da zerc'hel ar menaj
E-mesk al labour, ar boan, an tempest hag an oraj.
D'an oad a driwec'h vloaz 'm eus bet an aksidant
En deus beuzet ma c'halon en ur mor a dourmant.
Neuze em eus soñjet dont da cheñch a vicher,
Rak ne oa ket eus ma grad chom labourer-douar.
Me 'm boa soñjet beajiñ ha mont kuit eus ar gêr,
O soñjal ober ma fortun e-barzh e berr-amzer.
Ne oan ket bet er skol n'em boa ket a zeskamant.
Hag an dra-se a rae din un tamm diaezamant.
Prenet am boa ur c'haier hag ul levrig bihan,
Me'm boa desket skrivañ ha lenn ac'hanon va unan.
Raktal en un instant a oa deuet em spered.
Ma c'hafen da veajiñ e tiskfen ar galleg.
'Ouifen skrivañ ha lenn, ha goût an daou langaj,
Ha gounit ma fortun, se ' zo un avantaj.
Ma mamm pa ' deus klevet, hi a lare din-me:
"Petra emezi ma bugel, petra a soñjes-te.
Me 'm eus choazet da dad, savet seizh krouadur,
Te an hini yaouankañ, te 'rae ma flijadur.
Mar kes er-maez ar vro ha dilezel ar gêr,
Me'vo oblijet neuze da werzhañ ma mobilier.
Ha goude kement-se da belec'h ez in me?
'Vin taolet ha distaolet d'an eil ti d'egile.
Chom ganin tre ma vin bev. Doue raio dit chañs
Da ober aferioù mat goude en abondañs."
Pa 'm eus klevet ma mamm gant he c'homzoù agreapl
E strinkas an daeroù dimeus ma daoulagad.
Me a chañch a zantimant o soñjal chom ganti.
Ha goude 'vefe marv c'hafen da veajiñ.
Ma mamm a oa erru kozh, alies veze klañv.
Bet he deus ur c'hleñved hir unnek pe daouzek vloaz.
A-benn daouzek vloaz goude ma mamm 'deue da vervel,
Gras ma mamm er baradoz, er joaioù eternel.
Ma breudeur, ma c'hoarezed neuze 'deuas d'ar gêr,
Da c'houlenn o fartaj dimeus ar mobilier.
Gwerzhet 'oa ar mobilier, partajet an arc'hant,
Ha pep hini gant e lod a oa bet gwall gontant.
Ur breur all am boa er gêr asambles ganin-me,
Hag hennezh 'oa dimezet a-benn ur miz goude.
Ha me a soñjal neuze pa 'oan c'hoazh paotr yaouank,
Ma rajen ur marc'hadour e c'hounijen arc'hant.
Bet on marc'hadour fav, marc'hadour babiolez,
Ha marc'hadour piz glaz, marc'hadour patatez.
Marc'hadour avaloù ha marc'hadour boeson,
Anvet oan paotr ar sistr mat 'barzh en kêr Lannuon.
Anvet oan paotr ar sistr mat 'barzh en kêr Lannuon,
Plasañ a ren domistiked en tiez a feson.
Marc'hadour kozh dilhad 'zo anvet flipiri.
Honnezh 'zo 'r vicher vat nep a oar anezhi.
An nep a bren marc'had-mad ha goude a werzh ker,
Hennezh ' rafe e fortun e-barzh e berr-amzer.
Marc'hadour brik-ha-brak ' zo anvet merseri,
Ha pa veze hir an noz me a rae komedi.
Beajet 'm eus en "Bretagne" , en kêr ha war ar maez,
Gant ma velosiped ha ma marc'hadourezh.
'Vel se on deuet a-benn da c'hounit ma fortun,
En ul lezel ar boesoni, ar merc'hed hag ar butun.
An nep en deus he c'hompozet 'zo e anv Jean-Louis,
A zo ganet e Plistin 'kichen Toull ar C'hirri.
E anv penn-da-benn eo Jean-Louis Gwiader,
A ra e zemeurañs fiks e parrez Treduder.
Bremañ en deus choazet ur vicher ar vravañ,
Pa vez skuizh o labourat e chom da ziskuizhañ.
Honnezh 'zo ur vicher hag am gra dizoursi,
Vank din 'met ur Vari-Jan kontant da zimeziñ.

Adtapet diwar "http://br.wikipedia.org../../../a/r/_/Ar_Minor_dde5.html"

Rummadoù ar bajenn: Ton simpl gavotenn | Ton doubl gavotenn | Ton kentañ plin | Ton Diwezhañ plin

##### Views

- Pennad
- Kaozeadenn
- Stumm a-vremañ pe stumm red

##### Klask